

Ára: 180 Ft

VIII. évf. 7. szám Advent 3. vasárnapja 2021. december 13.

**Szent Lúcia és Luca napi szokások**

 **Lúcia**, Szent Luca (Siracusa, Szicília, 3. sz.-Siracusa, 303. dec. 13.): szűz, vértanú. - Eljegyzett menyasszony volt, amikor beteg anyjával elzarándokolt Cataniába Szent Ágota sírjához, aki megjelent neki és megjövendölte vértanúságát. Anyja gyógyulása után engedélyt kapott az Istennek szentelt, szűzi életre. Hazatérve szétosztotta hozományát a szegények között. Vőlegénye följelentette s Paschasius bíró elé hurcolta, aki arra ítélte, hogy zárják bordélyházba. Ám Lúciát két ökörrel sem tudták elvontatni a helyéről, s mivel sem tűz, sem forró olaj nem ártott neki, tőrt döftek a torkába. Halála előtt még magához vette az Oltáriszentséget és megjövendölte az Egyház békéjét, a [→keresztényüldözés](http://lexikon.katolikus.hu/K/kereszt%C3%A9ny%C3%BCld%C3%B6z%C3%A9s.html)ek végét. Sírja fölé hamarosan bazilikát építettek. Ereklyéit a hagyomány szerint 1040: Konstantinápolyba, 1204: Velencébe vitték. El nem porladt testét a Szt Jeremiás és Lúcia templomban őrzik. 1955: fejét ezüst maszkkal fedték be. Ünnepét az Egyh. nem véletlenül helyezte dec. 13-ra. E nap a [→Gergely-naptár](http://lexikon.katolikus.hu/G/Gergely-napt%C3%A1r.html) (1582) előtt az esztendő legrövidebb, egyúttal a téli napfordulat kezdő napja volt. A középkorban Lúcia nevének a lux szóval való rokonsága révén temetők, temetőkápolnák védősztjének is választották. Az Egyház ugyanis liturgikus imádságaiban azért könyörög, hogy a halottaknak az örök világosság fényeskedjék (et lux perpetua luceat eis). Vsz. az esztergomi főszegyh. kk. harangtornyában álló ~-oltárnál a megholt hívekért miséztek, s harangjának szavával a leselkedő gonoszokat akarták elrettenteni. Veglia (Krk) adriai szigeten máig áll a ~ tiszt-;re emelt kk. bencés apátság (a búcsúnapon a tp. tornyából lucakenyeret szoktak dobni a nép közé). - Legendája szerint pogány kérőjét szemének szépsége ragadta meg, ezért ~ kivájta a saját szemeit, s egy tálon elküldte a férfinak, de a Szűzanyától még szebb szemeket kapott. Részben e legenda, részben a neve alapján (fény) elsősorban szembetegségek (vakok) gyógyítószentje (különösen tisztelte ~t Dante is, aki sokszor fájlalta a szemét). A világosság (lumen) és a fény (lux) kapcsolata alapján ~ Krisztus koszorús menyasszonya, s ezért az eladó lányoknak mennyei pártfogója, házasságszerzője, a jegyesi, hitvesi szerelem, ill. szerzetesi hűség oltalmazója. Ezenkívül védőszentjüknek tekintik az írnokok, jegyzők, kocsisok, szabók, szíjgyártók, takácsok, üvegesek, varrónők, fertőző betegségben, torokfájásban, vérfolyásban, vérhasban szenvedők.

Ikgr. A vt-szüzek attrib-aival (pálmaág, korona) hosszú ruhában, köpenyben ábrázolták. Az itáliai műv-ben olykor egy tálon 2 szemet tart. Attrib-ai még: kv., kard (a torkában), lámpa v. mécses (nevére utalva). Ritkán lángok között is ábrázolták (id. Hans Holbein, 1504, Prága, Nemz. Galéria). Vtságának azt a jelenetét, hogy ffiak és ökrök nem tudták bevonszolni a nyilvánosházba, már a hirsaui passionale és a zwiefalteni martirológium is ábrázolta (12. sz., Stuttgart).


A magyar középkorban ~ még nem tartozott az ismertebb női sztek közé, bár neve misenaptárainkban megtalálható, s oltára már 1286: volt Esztergomban. Élete a Legenda Aurea nyomán az [→Érdy](http://lexikon.katolikus.hu/E/%C3%89rdy.html)-, [→Debreceni](http://lexikon.katolikus.hu/D/Debreceni.html) és [→Cornides-kódex](http://lexikon.katolikus.hu/C/Cornides-k%C3%B3dex.html)ben olvasható. - Patrocíniuma az újkorban is alig-alig fordul elő. Kivétel Alhó, amelynek ~-titulusát 1697: Kazó István említette, és Karátsonyifalva, melynek temetőkpnáját 1885: Papp István sztelte. - Gótikus faszobra: Kisszeben (1510). Táblaképe szárnyasoltárokon: Arnótfalva (Emmaus, 1485), Csíkcsatószeg (1530), Dubrava (1510), Héthárs (1520), Leibic (1521), Malompatak (1515), Nagylomnic (1493). Ritkán előfordul a [→Virgines capitales](http://lexikon.katolikus.hu/V/Virgines%20capitales.html)-ábrázolásokon (Borbála, Margit, Katalin, Dorottya, Ágnes között).

A m. nép számára Luca napja az egyik legfontosabb [→jeles nap](http://lexikon.katolikus.hu/J/jeles%20nap.html), dologtiltással, gazdag hiedelemvilággal. Az archaikus néphagyomány a természeti jelenségeket és változásokat pontosan számon tartja és jelképes-mágikus összefüggésekben is szemléli. Ezért dec. 13. (a sötétség távozásának és a fény születésének napja) igen jelentős időpont. Magában hordozza az új esztendő reménységeit, de előrevetíti gondjait, próbatételeit is. A szegedi, zalaszentbalázsi kalendáriumi eredetű mondás szerint Szent Lucának híres napja a napot rövidre szabja. E napon a leghosszabb a sötétség, de ezzel le is zárul ez az időszak, s a fény gyarapodása követi. Ez az oka a naphoz fűződő hiedelmek ellentmondásosságának: ~ napja a termékenység, gazdagság, a javak bőségének, ugyanakkor a sötétben járó gonosznak is napja; előkészít a karácsonyra, de az ördög is ekkor támad legerősebben, hiszen érzi hatalmának végét. Ezért a nap előestéjén az ajtókat és ablakokat szimbolikusan elzárják, hogy a gonosz be ne mehessen. - A tizönkét napok névvel is illetett időszak Baranya több m. falujában (Hidvég, Diósviszló) nem a karácsony és Vízkereszt, hanem a ~ napja és karácsony közti idő. Az első napon, ~napján zöld ágat, [→lucabúzá](http://lexikon.katolikus.hu/L/lucab%C3%BAza.html)t kezdenek sarjaztatni a megújulás és termékenység jeleként. Csanádapácán és Újkígyóson ~ estéjén meggyfaágat vágnak, és meleg helyen vízben tartják. Ha karácsonyra kizöldül: jó lesz majd az esztendő, a lány is férjhez megy. Uekkor készítik az egész esztendőre szóló gyógyszereket a netán megbetegedett állatoknak; a néphit szerint ~ nagyon szerette a természetet és a háziállatokat, ezért gyógyítja is azokat. A Dunántúl némely helyén az életvesszővel való veregetés (suprikálás) is szokás a betegségek ellen. Egyes vidékeken e napon kezdik a [→betlehemezés](http://lexikon.katolikus.hu/B/betlehemez%C3%A9s.html)t. A nap andrásolónap is: szerelemjósló jellegének megfelelően a hercegszántai sokác kislányok a 19/20. sz. fordulóján ~ napja és karácsony között hajukba font virágkoszorúval (košanka) mentek isk-ba; de régebben a nagylányok is így jártak. A lucakerék, lucalevél, továbbá a piros almával kapcsolatos lánypraktikák is ~ házasságszerző patronátusára mennek vissza. - Mivel e napon a leghosszabb az éjszaka, ezért a gonoszoknak, bűbájosoknak bőven van idejük arra, hogy fondorlataikkal megrontsák az embereket, de a föld fiaiban is az elhárítás és előrelátás készsége is ilyenkor a legelevenebb. A ~ napjához fűződő hagyomány végletességéből következik, hogy az oltáron tisztelt ~ mellett a közép-eu. néptudatban egy boszorkányszerű, rontó-bontó nőalak is él, akit a magyarok lucapuca, luca, lucaasszony, Hollókőn lucca, a németek Lutzelfrau néven emlegetnek. Ez a kísértetszerű jelenség ezen az éjszakán és napon, tehát a kezdődő új esztendőben az embereknek mindenképpen a kárára törekszik. Ez a kettősség magyarázza, hogy Mo-on ~ tp. titulusával csak hírmondóul találkozunk, sőt sokfelé teljesen hiányzik. A keresztnevet is azért adták olyan ritkán, mert attól tartottak, hogy az ilyen nevű újszülött hamarosan meghal, elviszi a luca, s ha mégis felnőne, házsártos és civakodó lesz. A naptól a szegedi tájon régebben a várandósok is féltek. E névmágiás szorongásból következik, hogy Tápén még születésnapjuknak sem akarták vállalni azok, akik ekkor jöttek világra. - A többi, leginkább időjárásra vonatkozó, bajelhárító hiedelem (lucakalendárium, [→lucaszék](http://lexikon.katolikus.hu/L/lucasz%C3%A9k.html), tápai lucagűgyű, dunántúli [→lucázás](http://lexikon.katolikus.hu/L/luc%C3%A1z%C3%A1s.html), palázolás, palóc lucajárás) már elszakadt a nap szakrális-lit. világától. A nap tele van főleg asszonyi kezdeményezésekkel és változatos tilalmakkal, melyeknek hatása, következménye a népi fölfogás szerint az egész új esztendőben érvényesül. Székesfehérvár-Felsővároson megjegyzik, hogy e nap a hét melyik napjára esett. Ezen a napon egész éven át szokott a gazdasszony imádkozni az aprójószág szaporaságáért, megmaradásáért. - Az öregek máig számítanak ~ szemgyógyító csodáira. Kiskanizsai (Zala m.) hagyomány szerint ~ szemét tűvel szúrták ki, ezért nem szabad az ünnepen varrni.

**Lúcia fatimai látnok**

**Lúcia** dos Santos, Jézusról és a Szeplőtelen Szívről nev., OCD (Aljustrel, Port., 1907. márc. 22.-Coimbra, 2005. febr. 13.): fatimai látnok, apáca. - 1916. V. 13-1917. X. 13: unokatestvéreivel, [Ferenc](http://lexikon.katolikus.hu/F/Ferenc.html)cel és [Jácintá](http://lexikon.katolikus.hu/J/J%C3%A1cinta.html)val a [fatimai jelenések](http://lexikon.katolikus.hu/F/fatimai%20jelen%C3%A9sek.html) részese. 1921. VI. 16: Portóba, a dorottyás nővérek árvaházába került. 1924: áthelyezték Tuyba (Spo.), ahol 1926. X. 2: Maria das Dores, a Fájdalmas Szűzről nev. Mária néven megkezdte a novíciátust, 1928. X. 3: fog-at tett. Nővértársai csak ekkor tudták meg, hogy ő az egyik fatimai látnok. XII. Pius p. (ur. 1939-58) személyes engedélyével átlépett a coimbrai kárm. apácákhoz, ahol 1949. V. 31: örök fog-at tett. Ferenc (†1919. IV. 4.) és Jácinta (†1920. II. 20.) halála után egyedüli letéteményese a [→fatimai üzenetek](http://lexikon.katolikus.hu/F/fatimai%20%C3%BCzenetek.html)nek. - Elbeszélése szerint Mária még többször megjelent neki. Pontevedrában 1925. XII. 10: Szeplőtelen Szívének tiszt-ét kérte ([→elsőszombat](http://lexikon.katolikus.hu/E/els%C5%91szombat.html)), 1929. VI. 13: a világ és Oroszo. fölajánlását Szeplőtelen Szívének. E fölajánlást XII. Pius p. 1942. X. 31: végezte el, 1964. IX. 21: a II. Vat. Zsin. 3. ülésszakának végén VI. Pál p., 1984. II. 25: II. János Pál p. a Szt Péter téren, a fatimai kegyszobor előtt a világ pp-eivel együtt megismételte úgy, ahogy azt a Szűzanya kérte. - 2000. V. 13: részt vett Ferenc és Jácinta b-gá avatási szert-án. - Coimbrában temették el, 2006: átviszik Fatimába.

Lucaszék készítése

A lucaszék, lucaszéke, boszorkányszék: faragott szék, a Luca-napi (XII. 13.) szokások legismertebb tárgya. - Készítését Luca napján kezdik el, többféle (ált. 9) fából, s mindennap csak annyit dolgoznak rajta, hogy épp karácsony estére legyen kész. A kész ~et a karácsonyi éjféli misére viszi a gazdája, s szentelt krétával kört írván, ennek közepén a székre áll. Úrfelmutatáskor meglátja a jelenlevő boszorkányokat (a falu boszorkányait). A 'nézés' után hazafutva, a ~et tűzbe kell vetni. - Ez a szigorú szabály az oka annak, hogy ~et nem lehet látni, v. legalábbis nagy ritkaság. A Válban (Fejér vm.) 1868: éjféli mise alatt elkobzott példány kökény, boróka, jávor, körte, som, jegenyefenyő, akác, cser, rózsa (egy ék: bükk) fájából készült. Egy Győr vm. tudósítás szerint a széket 13 határ 13 fajta fájából 13 napig faragják. - A ma már játéktárggyá finomodott ~ eredete a (téli) napfordulóhoz kötődő hiedelemvilág kettősségében kereshető.

Lucabúza

**lucabúza**, borbálabúza: Luca napján (XII. 13.) vagy előestéjén ültetett és karácsony estéjére 8-10 cm-es friss, zöld búzává sarjadt karácsonyi jel. Egyes helyeken (főként Őrvidék) Borbála napján (XII. 4.) kezdik a csíráztatást. - 1. Mint általában a [→karácsonyi szokások](http://lexikon.katolikus.hu/K/kar%C3%A1csonyi%20szok%C3%A1sok.html), a ~ képzetkörének is sok archaikus vegetációs gyökere van. A [→Gergely-naptár](http://lexikon.katolikus.hu/G/Gergely-napt%C3%A1r.html) (1582) előtt ugyanis dec. 13-a volt a téli napforduló időpontja, márpedig a [→Nap](http://lexikon.katolikus.hu/N/Nap.html) járásához (napfordulókhoz) ősidők óta számos megfigyelés és szokás kötődött. Ezek közé tartozott - a kezdet és a vég, a sötétség és a fény találkozására emlékeztetően - gyorsan kikelő, zöldellő és virágzó növények ültetése (v. csak vízben hajtatása). Így a ~ ősképének tekinthető az ókori gör-ök ún. Adonisz kertecskéje: a nyári napfordulón kis edényben pár nap alatt hajtatott, majd a nap forróságától ugyancsak pár nap alatt elhervadt virág (növény), mely a fiatalon elhunyt, mitológiai királyfira, Adoniszra emlékeztetett. - A ~ hozzánk az Adria tájáról érkező vegetációs hagyomány, melyet kat. horvátok, bunyevácok, sokácok honosítottak meg. Azokon a D-i vidékeken tűnt föl, melyek a hódoltság idején a ferencesek szellemi hatása alatt álltak: először ők helyezték az ősi és ált. megújulás-jelképet a karácsonyi oltárra. Ezzel a hagyománynak lit. jelleget, szentelményi erőt tulajdonítottak. Idővel a ~ eucharisztikus szimbólum lett, s mint ilyen a [→karácsonyi asztal](http://lexikon.katolikus.hu/K/kar%C3%A1csonyi%20asztal.html) szakrális ékessége: a kizöldellő búzaszem (a kenyér alapanyaga) a megtestesült Igének, az emberrévált Jézusnak jelképe. Népünk körében is ismert apokrif hagyomány szerint a búzaszemen rajta van az élő kenyérnek, Krisztusnak a képmása. - 2. A m. nép hite szerint (Mezőkővesd) a ~ annak jele, hogy még a vetés is eljön köszönteni az Újszülöttet. Algyőn szentelt vízzel öntözték a magokat, ill. a szájukba vett vízzel táplálták. A tápai assz. öntözés közben mondta: néköm kinyerem, jószágomnak legelője, zöld mezeje. A ~ növekedéséből a termésre is következtetnek: ha magasra nőtt a ~, akkor Isten jó szalmás termést fog adni. Ilyenkor szalaggal kötik át, egyes helyeken kékkel: a zöld ugyanis a föld, a kék az ég, az átkötött ~ a kettő találkozásának jele. - A ~ az ünnepek után paraliturgikus szentelménnyé válik, régen leginkább a jószágnak szaggatták oda. A szatymazi gazdák vízkereszt napján földjeiken, vetéseiken szórták szét. - Az Őrvidéken Borbála napján kezdik csíráztatni. Itt Barbaraweizen v. Luzienweizen; a ném. Bánfalván Christkindlfrucht, a horvát falvakban sijanje (vetés) a neve. - 2002: sokszor a jelképes tartalom ismerete nélkül (nem keresztények között) is a karácsonyi ajándékok egyike a [→karácsonyfa](http://lexikon.katolikus.hu/K/kar%C3%A1csonyfa.html) alatt v. a karácsonyi asztalon.

FIATALOK ÉS GYERMEKEK MEGÁLDÁSA

RÖVIDEBB SZERTARTÁS

170. A vezető ezt mondja:

***v.*** Segítségünk az Úr nevében.

Valamennyien válaszolnak:

*v.* Aki az eget és a földet alkotta.

**171.** Ezután a jelenlevők egyike, vagy maga a szertartást végző felolvas a Szentírásból. Pl.

Mk 10, 14: „Hagyjátok, hadd jöjjenek hozzám a kicsinyek, ne akadályozzátok őket, hisz ilyeneké a mennyek országa."

Mt 18, 3: „Bizony, mondom nektek, ha nem változtok meg, s nem lesztek olyanok, mint a gyermekek, nem mentek be a mennyek országába.”

Mt 18, 5: „Aki befogad egy ilyen gyermeket az én nevemben, engem fogad be.”

1 Kor 14, 20: „Testvérek, értelem dolgában ne legyetek gyerekek. Csak a gonoszság terén maradjatok kiskorúak, gondolkodástokban azonban legyetek fel nőttek.”

172. Ha pap vagy diakónus a vezető, kezét a gyermek fölé tárja, egyébként összetett kézzel mondja a megfelelő megáldó imát:

*a) Megkeresztelt gyermekért*

Urunk, Jézus Krisztus, te akkora szeretetet tanúsítottál a gyermekek iránt, hogy kijelentetted: akik azokat befogadják, téged fogadnak be. Hallgasd meg az ezért a gyermekért (ezért a fiúért, ezért a lányért) elmondott könyörgésünket, és akit elhalmoztál a keresztség kegyelmével, őrizd állandó oltalmaddal, hogy amikor felnő, szabad hittel valljon meg téged. Legyen buzgó szeretetedben, és szilárdan tartson ki országod reményében. Aki élsz és uralkodol mindörökkön örökké.

***v.*** Ámen.

*b) Meg nem keresztelt gyermekért*

Mindenható Atyaisten, minden áldás forrása és a gyermekek védelmezője, te a házasságot gazdagítod és örömmel töltöd el, amikor gyermekekkel ajándékozod meg;

tekints jóságosan erre a kisdedre, s ha majd újjászületik vízből és Szentlélekből, fogadd be kegyesen nyájadba, hogy a keresztség szentségének felvételével országod részese legyen, és tanuljon meg Egyházadban velünk együtt dicsérni téged. Krisztus, a mi Urunk által.

***v.*** Ámen.

**RÖVID FORMA**

**173.** Ha kedvezőbbnek látja a pap vagy diakónus, használhatja az áldás rövidebb formáját:

Az Úr Jézus, aki szerette a gyermekeket, áldjon meg **+** téged, **N.,**

és tartson meg szeretetében.

***v.*** Ámen.

**Becske,**

**Történelmi lélekharang felújítás**

**Harang: Lélekharang (tömeg, hang, átmérő):** *14 kg 280 mm*

**A harang műszaki felszerelése** Egységár Szám Összesen

Harang járom restaurálása 150,00 1 150,00

Csapágyazás 45,00 2 90,00

A harang kovácsolt felfüggesztés elemeinek felújítása 220,00 1 220,00

A harang kovácsolt nyelve: *A hagyományos formájú kovácsolt nyelve, kovácsolás után, majd hőkezelt, hogy elérje a 120 HB (Brinell-keménység) alatti*

*keménységet.* 150,00 1 150,00

**ÖSSZESEN, A harang műszaki felszerelése**  **610,00 €**

**Összeszerelési munka Egységár Szám Összesen**

Várhosszúrét – Nógrádkövesd és vissza, 334 km 0,50 0 x 334 0,00

Szerelési munkák (személyek száma x €/óra):

*Új műszaki berendezések telepítése* 2x20 5 200,00

**ÖSSZESEN, Összeszerelési munka**  **200,00 €**

**Harang restaurálás, ÖSSZESEN 810,00 €**



Tisztelt Becskeiek!

Településünk Római Katolikus templomának tornyában található, egy régi, 1744-ből származó, STEINSTOCK JOSEPH harangöntő által öntött kisharang, amely súlyos állapotban van. Halaszthatatlan a felújítása és a restaurálása, amely várhatóan 810 EUR-ba, 300.000 Ft-ba fog kerülni. A javítási munkát a Felvidéken, Várhosszúréten élő Slíž Róbert végezné el. Kérjük lehetőségeihez mérten szíveskedjen támogatni ezt a nemes célt, hogy az őseinktől ránk hagyományozott 277 éves öntvényt továbbra is megőrizzük eredeti formájában az utókor számára.

Adományaikat készpénzben, vagy banki átutalással

a becskei Római Katolikus Plébánia: 10700323-68589817-51100005 számlaszámlájára várjuk!!!

TÁMOGATÁSUKAT ELŐRE IS KÖSZÖNJÜK!!!

MISEREND

Becskén egy lelkes fiatal kéréssel fordult az atyához bemutatott árajánlattal, hogy lehet-e gyűjtést szervezni Becskén a harangra. A plébános a papírok áttanulmányozása után erre engedélyt adott, és a plébános elkezdte a hivatalos papírok intézését. Voltak, akik jelezték, hogy a becskei templomra, a tetőre, a bejárati ajtóra is kellene gyűjteni. Természetesen, ha a megfelelő árajánlatokkal és papírokkal a plébánoshoz fordulnak, akik ezeket megjegyezték, a plébános engedélyezni fogja a többi gyűjtést is Becskén.

A fokozódó járványhelyzetre való tekintettel a plébánia ingyenes COVID-tesztelő buszt tud biztosítani min. 40., max. 100 fő részére, amihez a mintát orrnyálkahátyából veszik. Aki szeretne élni ezzel a lehetőséggel kérem iratkozzon fel a templomban kihelyezett jelentkezési lapra. A vizsgálat egyébként 9000 Ft-ba kerülne, de így ingyenesen elérhető mindenkinek a Ceferino Intézet támogatásával, aki feliratkozik és eljön a vizsgálatra.

2021.12.13 H 07:00 Roráte szentmise a Berceli Templomban

09:30 Táncház a Becskei Óvodában

11:00 Táncház a Berceli Kultúrotthonban

16:00 Kámfor Bábszínház a Berceli Kultúrotthonban

17:00 Szentmise a Vanyarci Templomban

2021.12.14. K 08:00 Roráte Szentmise a Galgagutai templomban

10:00 Esperesi ülés a Balassagyarmati Szalézi Plébánián

2021.12.15. Sz Betegek gyóntatása (kivéve az elsőpéntekes betegeket)

Karácsonyra Bercel, Becske és fíliáik

2021.12.15.-2021.12.23 között Bercelen Szállást keres a Szent család imaóra a Berceli Templomban 17:00 Első csoport, 18:00 Második csoport

2021.12.17 P 17:00 Lelkigyakorlatos szentmise a Patvarci Templomban (Robi Atya)

2021.12.18 Sz 10:00 Fabula Bábszínház a Becskei Templomban Mikulás ajándéka

11:00 Vámos Pál gyászmiséje és temetése

16:30 Adventi gyertyagyújtás Bercelen az önkormányzat előtt

17:00 Lelkigyakorlatos szentmise a Berceli Templomban (Robi Atya)

2021.12.19 V **08:30 Szentmise a Berceli Templomban**

**10:30 Szentmise a Becskei Templomban**

**10:30 Igeliturgia a Galgagutai Templomban**

**12:00 Igeliturgia a Szécsénkei Templomban**

**12:00 Szentmise a Nógrádkövesdi templomban**

16:00 Adventi gyertyagyújtás Galgagután az vengélikus templomnál

18:00 Lelkigyakorlat Balassagyarmati Szalézi Templomban (Robi Atya)

2021.12.20. H 09:30 Táncház a Becskei Óvodában

11:00 Táncház a Berceli Kultúrotthonban

2021.12.22. Sz 10:30 Kámfor Bábszínház a Becskei Templomban

2021.12.23 Cs 17:00 A kis gyufaárus lány színdarab a berceli főtéren

**A COVID-19 pandémia elmúlásáig az időpontok változtatásának jogát fenntartjuk!**

Amennyiben a járványügyi előírások miatt a szertartásvégző nem tud jelen lenni a szertartáson, a hívek közös imádságot, lehetőleg igeliturgiát tartsanak a templomban. Az igeliturgiákat lehetőleg akolitus végezze, illetve imádkozzunk papi és szerzetesi hivatásokért!

Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: [bercel@vacem.hu](mailto:bercel@vacem.hu)

Bankszámlaszám: 10700323-68589824-51100005

**Minden jog fenntartva, beleértve a másoláshoz, digitalizáláshoz való jogot is.**